CELEX: 32022D0154
Language: et
Date: 2022-02-03 00:00:00
Title: Nõukogu otsus (ÜVJP) 2022/154, 3. veebruar 2022, millega muudetakse otsust 2011/72/ÜVJP teatavate isikute ja üksuste vastu suunatud piiravate meetmete kohta seoses olukorraga Tuneesias

4.2.2022   
               
               
                  ET
               
               
                  Euroopa Liidu Teataja
               
               
                  L 25/18
               
            
         NÕUKOGU OTSUS (ÜVJP) 2022/154,
         3. veebruar 2022,
         millega muudetakse otsust 2011/72/ÜVJP teatavate isikute ja üksuste vastu suunatud piiravate meetmete kohta seoses olukorraga Tuneesias
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 31. jaanuaril 2011 vastu otsuse 2011/72/ÜVJP (1).
                  
               
                     (2)
                  
                  
                     Otsuse 2011/72/ÜVJP läbivaatamisest lähtudes on vaja sätestada tingimused, mille alusel võivad surnud isiku rahalised vahendid olla jätkuvalt külmutatud.
                  
               
                     (3)
                  
                  
                     Otsust 2011/72/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2011/72/ÜVJP artiklisse 1 lisatakse järgmised lõiked:
            
               
                  „2a.   Lisas loetletud isiku surma korral ning piiramata artikli 5 kohaldamist:
                  
                              a)
                           
                           
                              kui kõnealune isik mõisteti kriminaalkorras süüdi riigivara omastamise eest enne tema surma, jätkatakse talle kuulunud või tema omandis, valduses või kontrolli all olevate rahaliste vahendite ja majandusressursside külmutamist seni, kuni kohtumäärused ebaseaduslikult omastatud riigivara tagastamiseks ja rahatrahvide tasumiseks on täidetud;
                           
                        
                              b)
                           
                           
                              kui kõnealust isikut ei ole enne tema surma kriminaalkorras süüdi mõistetud riigivara omastamise eest, jätkatakse talle kuulunud või tema omandis, valduses või kontrolli all olnud rahaliste vahendite ja majandusressursside külmutamist mõistliku aja jooksul, kui lõikest 4 ei tulene teisiti. Kui selle aja jooksul on esitatud tsiviilhagi või halduskaebus riigivara tagastamiseks, jäävad rahalised vahendid ja majandusressursid, mis sellele isikule kuulusid või mis olid tema omandis, valduses või kontrolli all, külmutatuks kuni hagi või kaebuse rahuldamata jätmiseni või selle rahuldamise korral seni, kuni kohtumäärus ebaseaduslikult omastatud rahaliste vahendite tagastamise kohta on täidetud.
                           
                        
               
                  2b.   Kui nõukogu teeb kindlaks, et lõikes 2a sätestatud tingimused surnud isikule kuulunud või tema omandis, valduses või kontrolli all olnud rahaliste vahendite ja majandusressursside külmutamiseks ei ole enam täidetud, muudab ta lisas esitatud loetelu vastavalt vajadusele.“
               
            
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 3. veebruar 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  Nõukogu 31. jaanuari 2011. aasta otsus 2011/72/ÜVJP teatavate isikute ja üksuste vastu suunatud piiravate meetmete kohta seoses olukorraga Tuneesias (ELT L 28, 2.2.2011, lk 62).